Det var et fly av denne typen Grønmark fløy i 180 Squadron (selv om dette flyet har 98 Sqdn.-merker)
Major Grønmark inspiserer på Bardufoss sammen med oberstløytnant Ole Reistad
Det første jagerflygerkullet ved Little Norway. Grønmark nr. 2 fra høyre
**Olai Julius Grønmark** (født 28. januar 1908, død 4. september 1968) var en norsk flyger og offiser under og etter andre verdenskrig. For sin innsats som bombeflyger i Royal Air Force ble han hedret med Krigskorset med sverd. Han emigrerte til Canada i 1926.

Grønmark kom til Little Norway etter å ha arbeidet som gruvearbeider i Canada. Etter endt flygerutdannelse ble han sendt til 129 Squadron RAF, før han i januar 1942 kom til 332 (Norwegian) Squadron. Han var en storvokst mann, og hadde problemer med å få plass i Spitfire-flyene som skvadronen brukte, og ble etter hvert overført på bombefly. Etter overføringskurs på to-motorsfly, kom Grønmark i januar 1943 til 180 Squadron, der han fløy North American B-25 Mitchell. Etter sin første stridsperiode på 30 tokt, ble han sendt på hvile. I denne hvileperioden var han instruktør for nye Mitchell-flygere. Hans andre «tour of operations» ble innledet 6. juni 1944, D-dagen. Etter 35 nye tokt, 20 dag- og 15 nattokt, skulle han vært sendt på en ny hvileperiode, men fikk snakket seg til å få fortsette rett på sin tredje stridsperiode, som besto av 35 dagtokt.

Etter krigen var Grønmark blant annet stasjonsjef på Bardufoss flystasjon fra 1945 til 1946 og skvadronsjef for 335 skvadron i perioden desember 1946-desember 1948. Han var fra 1959 også luftattaché ved den norske ambassaden i London. Ved sin død i 1968 var oberst Grønmark stasjonsjef på Ørland flystasjon.

Utmerkelser
-----------

I statsråd 12. januar 1945 ble major Olai Grønmark innstilt til Krigskorset med sverd for «fremrakende [sic] innsats for Norges forsvar ved som fører av Mitchell-fly å ha deltatt i 100 operasjonsflygninger over sterkt befestede fiendtlige områder».

Grønmark var også tildelt St. Olavsmedaljen med ekegren, Krigsmedaljen og Deltakermedaljen, samt britiske Distinguished Flying Cross med barre.

Utmerkelsene er gjengitt etter et portrettfoto på DigitaltMuseum.no, hvorav én er uidentifiserbar.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Utmerkelser

|  |  |  |  |
| --- | --- | --- | --- |
| Krigskorset med sverd | St. Olavs-medaljen med ekegren | Krigsmedaljen | Deltagermedaljen |

|  |  |  |  |
| --- | --- | --- | --- |
| Haakon VIIs 70-årsmedalje | Distinguished Flying Cross med barre | 1939–1945 Star | Air Crew Europe Star med spenne |

 |

Referanser
----------

1. 1 2   Dødsårsakregisteret, www.digitalarkivet.no, oppført som Olai Julius Grønmark, arkiveringsdato 6. juni 2020, arkiv-URL web.archive.org[Hentet fra Wikidata]
2. ↑  «Olai Julius Grønmark - Døde 1951 - 2014 - Digitalarkivet». *www.digitalarkivet.no* **(norsk)**. Besøkt 6. juni 2020.
3. ↑  «Emigranter over Oslo 1867-1930». Digitalarkivet. 26. mars 2014. Besøkt 06.06.2020.
4. ↑  «Portrett av en mannlig offiser - militær person». *DigitaltMuseum* – *Norsk Luftfartsmuseum*. 19. desember 2014. Besøkt 25. november 2022.

Kilder
------

* Spitfire Saga bind I (Guhnfeldt, 2009)
* Krigskorset og St. Olavsmedaljen med ekegren, Grøndahl og Dreyers Forlag ISBN 9788250421905
* Nekrolog Aftenposten Morgen 6. september 1968
* Bardufoss flystasjon 50 år 1938 – 1988 (Historieutvalget v/Bardufoss Flystasjon, 1988)

|  |  |
| --- | --- |
| Oppslagsverk/autoritetsdata | Historisk befolkningsregister
 |